ชาวนาเมินเงินกู้ธ.ก.ส. ราคาข้าวดีขอขายเอง
ธ.ก.ส.ไม่หวั่น เกษตรกรเมินขอกู้สินเชื่อชะลอการขาย ปล่อยได้แค่พันล้านจากเป้ากว่า 3 หมื่นล้านบาท
2 ก.พ. 2558

ธ.ก.ส.ไม่หวั่น เกษตรกรเมินขอกู้สินเชื่อชะลอการขาย ปล่อยได้แค่พันล้านจากเป้ากว่า 3 หมื่นล้านบาท 
นายสุพัฒน์ เอี้ยวฉาย ผู้ช่วยผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยถึงโครงการสินเชื่อชะลอการขายข้าวเปลือกนาปีปีการผลิต 2557/2558 ว่า ตั้งแต่เปิดโครงการเมื่อวันที่ 1 พ.ย. 2557 จนถึงล่าสุดมีเกษตรกรในภาคเหนือและภาคตะวันออกเฉียงเหนือเข้าโครงการกว่า 1 หมื่นราย คิดเป็นปริมาณข้าวกว่า 5 หมื่นตัน แต่วงเงินกว่า 1,000 ล้านบาทเท่านั้น ถือว่าน้อยมากเมื่อเทียบกับเป้าหมายที่คณะรัฐมนตรี (ครม.) ตั้งไว้ตามที่ ธ.ก.ส.ได้ทำเรื่องขอขยายปริมาณข้าวอีก 5,000 ตัน จากเดิม 1.5 ล้านตัน รวมเป็น 2 ล้านตัน และเพิ่มวงเงินสินเชื่อจาก 2.57 หมื่นล้านบาท เป็น 3.47 หมื่นล้านบาท
ทั้งนี้ ภาวะดังกล่าวสะท้อนว่ารัฐบาลสามารถดึงราคาข้าวให้เป็นไปตามกลไกตลาด โดยราคาข้าวหอมมะลิขณะนี้อยู่ที่ตันละ 1.38-1.43 หมื่นบาท ประกอบกับเกษตรกรเชื่อว่าในช่วงเดือน มี.ค.ราคาข้าวจะปรับตัวสูงขึ้นอีก จึงเลือกที่จะเก็บข้าวไว้เพื่อรอการขาย ไม่ได้เข้าโครงการมากอย่างที่คาดไว้ แม้จะมีการผ่อนปรนหลักเกณฑ์การจ่ายสินเชื่อ
“เกษตรกรมั่นใจว่าข้าวปีนี้มีคุณภาพดี จึงไม่ยอมให้ ธ.ก.ส.ใช้วิธีการตีเหมาคุณภาพข้าวแบบกลุ่ม เพราะหากข้าวไม่ถึง 36 กรัม จะทำให้ราคาลดลงเหลือ 1.44 หมื่นบาท/ตัน ซึ่งเมื่อราคาในตลาดทำงาน ก็ทำให้สินเชื่อเพื่อชะลอการขายไม่ได้ออกมากอย่างที่คาดคิดไว้” นายสุพัฒน์ กล่าว